
ДО
ОБЩИНСКИ СЪВЕТ
БУРГАС


Д ОК Л А Д Н А  З А П И С К А

ОТ ДИМИТЪР НИКОЛОВ- КМЕТ НА ОБЩИНА БУРГАС


ОТНОСНО: Преобразуване на Обединено училище „Св. Климент Охридски”- кв. Рудник, гр. Бургас в Средно училище „Св. Климент Охридски ”- кв. Рудник, гр. Бургас, от учебната 2024/2025 година

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Съгласно чл. 311, ал. 1 от Закона за предучилищно и училищното образование (ЗПУО), държавните и общинските институции в системата на предучилищното и училищното образование се преобразуват чрез вливане, сливане, отделяне или разделяне. Неспециализираните училища се преобразуват и чрез промяна на вида по чл. 38, ал. 1 и 2. Производството по издаването на заповедта за откриване, преобразуване, промяна и закриване на общинските училища започва по писмено предложение на финансиращия орган (чл. 312, ал.1) в частност от първостепенния разпоредител с бюджета. Предложението на кмета за започване на процедура за промени в образователната мрежа на Общината се внася в Министерството на образованието и науката, след като Общинският съвет е взел решение по въпроса и след проверка и становище на Регионалното управление по образованието (чл. 312, ал. 6 от ЗПУО).
В тази връзка, на основание чл. 21, ал. 1, т. 23, ал.2 от Закона за местното самоуправление и местната администрация (ЗМСМА), чл. 311, ал.1, чл. 312, ал.1 и ал.6, чл.315, ал.1 и във връзка с чл. 38, ал.1 от Закона за предучилищното и училищното образование (ЗПУО), предлагам да бъде преобразувано Обединено училище „Св. Климент Охридски”- кв. Рудник, гр. Бургас, в Средно училище „Св. Климент Охридски ”- кв. Рудник, гр. Бургас, считано от учебната 2024/2025 година по смисъла на разпоредбите на Закона за предучилищното и училищното образование. Мотивите ми за това предложение са следните:
Община Бургас приоритетно прилага мерки, насочени към намаляване на неравенствата и насърчаване на социалното включване, както и разширяване на достъпа на учениците до образование и усвояване на ключови компетентности. Една от мерките включва създаване на условия за задържане на учениците в образователната система, увеличаване процента на завършващите средно образование и осигуряване на възможности за придобиване на професионална квалификация.
Обединено училище „Св. Климент Охридски” е единственото училище в кв. Рудник и през учебната 2023/2024 г. в него се обучават 179 ученици в 10 паралелки от 1 до 10 клас от различни социални и етнически групи. Голям процент от учениците не продължават образованието си след VIII клас или го прекъсват в IX или X клас по причини от различен характер. Като преимуществени могат да бъдат изтъкнати финансовите съображения на родителите - отдалечеността на гр. Бургас е свързана с ежедневен транспорт, промяна на средата, което води до несигурност и невъзможност за осъществяване на постоянен родителски контрол. 
Данни през последните три учебни години сочат, че учениците в първи гимназиален етап се увеличават и предпочитанията на живеещите в квартал Рудник жители е децата им да останат да учат в училището в квартала, с цел сигурна и безопасна учебна среда, в близост до местоживеенето. 

	Учебна година 

	Ученици I-VII клас
	Ученици VIII- X клас

	2020/2021
	139
	33

	2021/2022
	145
	44

	2022/2023
	132
	51

	2023/2024
	132
	51


		
За съжаление, от всички 77 ученици, които са завършили 10 клас през 2020/2021 и 2021/2022 учебни години, едва 8 са продължили образованието си. Останалите младежи живеят в квартала и прекарват част от свободното си време на спортната площадка в училището. Една част от тях са заминали в чужбина с родителите си. С оглед на обосновката на преобразуването е проведено проучване сред членовете на Обществения съвет на училището и родителите на учениците от 10 клас. Резултатите от проучването сочат, че всички заинтересовани страни подкрепят преобразуването. Голяма част от родителите желаят децата им да продължат образованието си в училище, което е близо до дома им, поради социално-икономически причини. От направеното проучване се установи, че има мотивирани желаещи да посещават училищна учебна среда ученици – 12 от настоящите ученици от 10 клас и 7 ученици от квартала, които не учат към настоящия момент.
Преобразуването на училището в средно училище с професионална паралелка ще допринесе за задържането на учениците в училищна среда и за по-нататъшното им развитие и професионална квалификация.
Официалното наименование на училището, след преобразуването, ще бъде Средно училище „Св. Климент Охридски“ – кв. Рудник, гр. Бургас, с официален адрес: гр. Бургас, кв. Рудник ул. П. Р. Славейков“ № 1, имейл: info-200226@edu.mon.bg. 
Адресът на сградите, в които се провежда обучението, съответстващо на дейността, е гр. Бургас, кв. Рудник, ул. П. Р. Славейков“ № 1.
Средно училище „Св. Климент Охридски“ – кв. Рудник е неспециализирано, средно /I-XII клас/ училище с професионална паралелка и целодневна организация на учебния ден. 
В училището се предоставя професионално обучение по професионално направление: код 525 / Моторни превозни средства, кораби и въздухоплавателни средства, Професия: код 525120 / Работник по транспортна техника, Специалност: код 5251201 / Автобояджийство.
Учебната година, от която предлагам да бъде преобразувано училището е 2024/2025 учебна година.
Броят на учениците, които ще се възпитават и обучават в училището през учебната 2024/2025 година е 207 ученици – 137 ученици в начален и прогимназиален етап и 70 ученици в гимназиален етап на образование.
Училището разполага с 32-местен училищен автобус, с който се превозват учениците от с. Брястовец и околните села.
В сградата на ОбУ „Св. Климент Охридски“ частично е създадена достъпна архитектурна среда. Училището разполага с необходимите налични ресурси и капацитет за продължаване на обучението на учениците: 12 класни стаи, малък физкултурен салон, бюфет, медицински кабинет, кът за четене и 4 административни кабинета, като в момента има още три свободни, неизползвани помещения, които предстои да бъдат реконструирани в класни стаи и работилници за професионалната паралелка. 
Кадровото осигуряване на училището с педагогически кадри е следното: 19 учители в начален, прогимназиален и първи гимназиален етап, психолог, логопед, помощник на учителя – 2, и образователни медиатори – 3. Непедадогически персонал – зам.-директор по АСД, счетоводител, ЗАС, домакин, мед. лице, 2 бр. хигиенисти, огняр и охрана.
През финансовата 2023 година училището няма неразплатени средства, осигурени са увеличенията на заплатите, всички допълнителни трудови възнаграждения на персонала и частично е обновена материалната база. Няма финансови затруднения и необезпечени разходи. Училището разполага с 800 декара земеделска земя, която отдава под наем на земеделски производители, с които има сключени договори за аренда.
Училището участва и успешно реализира национални програми и проекти, с което допълнително разширява възможностите за повишаване качеството на образованието и осигуряване на равен достъп на всички ученици.
Преобразуването на обединеното училище в средно ще доведе до намаляване на риска от отпадане на ученици от уязвими групи, както и насърчаване на учениците за включването им в системата на професионалното образование и придобиване на професионална квалификация и е в синхрон с усилията на Община Бургас за създаване на равни възможности за обучение в добра среда и качество на обучителния процес, които да допринасят за реализиране на приоритетите, заложени в Програмата за демографско развитие на Бургас 2030 г. 
Предвид изложеното и на основаниe чл. 21, ал. 1, т. 8 от Закона за местното самоуправление и местната администрация, предлагам на Общинският съвет да вземе следното:

РЕШЕНИЕ:

1. Общински съвет-Бургас, на основание чл. 21, ал. 1, т. 8 от Закона за местното самоуправление и местната администрация, чл. 311, ал.1, чл. 312, ал.1 и ал.6, чл.315, ал.1 и във връзка с чл. 38, ал.1 от Закона за предучилищното и училищното образование (ЗПУО), приема да се преобразува Обединено училище „Св. Климент Охридски”- кв. Рудник, Община Бургас в Средно училище „Св. Климент Охридски”- кв. Рудник, Община Бургас, с адрес: гр. Бургас, кв. Рудник ул. П. Р. Славейков“ № 1, считано от началото на учебната 2024/2025 година.
2. Задължителната документация след преобразуването да се съхранява Средно училище „Св. Климент Охридски”- кв. Рудник, Община Бургас.
3. Възлага на Кмета на Община Бургас да започне производство по преобразуване на Обединено училище „Св. Климент Охридски”- кв. Рудник, гр. Бургас, в Средно училище „Св. Климент Охридски”- кв. Рудник, гр. Бургас (от І до ХII клас включително, по чл. 38, ал.1, т.4 от ЗПУО).

Приложения:
1. Докладна записка от директора на Обединено училище „Св. Климент Охридски”- кв. Рудник, относно преобразуване на Обединено училище „Св. Климент Охридски”- кв. Рудник, гр. Бургас в Средно училище „Св. Климент Охридски”- кв. Рудник, гр. Бургас, от учебната 2024/2025 година.



С уважение,


ДИМИТЪР НИКОЛОВ
Кмет на Община Бургас

